আয়া সোফিয়া, ড্রামা

আয়া সোফিয়া গির্জা বা পবিত্র প্রজ্ঞা (গ্রিক: Ναός Αγίας Σοφίας) হলো গ্রিসের ড্রামা শহরে অবস্থিত ১০ম শতাব্দীর একটি বাইজেন্টাইন গির্জা। ইতিহাস আয়া সোফিয়া হলো ড্রামায় টিকে থাকা প্রাচীনতম সংরক্ষিত ভবন। এটি ১০ম শতাব্দীতে ড্রামার নগর প্রাচীরের সাথে শহরের সর্বোচ্চ স্থানে নির্মিত হয়েছিল। প্রাচীর এবং গির্জা উভয় নির্মাণেই একই পাথর ব্যবহার করা হয়েছিল। এটি সম্ভবত ভার্জিন মেরি বা কুমারী মেরিকে উৎসর্গ করে একটি প্রাচীন খ্রিস্টান ব্যাসিলিকার ওপর নির্মাণ করা হয়। উঠান সংস্কারের সময় সেই পুরনো গির্জার ধ্বংসাবশেষ ও প্রাচীন নিদর্শনাদি আবিষ্কৃত হয়েছে। গির্জাটি নির্মাণের সঠিক প্রেক্ষাপট অজানা থাকলেও, এটি বাইজেন্টাইন সাম্রাজ্যের ব্যাপক সমৃদ্ধির সময়ের সাথে মিলে যায় যখন মেসিডোনীয় রাজবংশ ক্ষমতায় ছিল। ড্রামার মেট্রোপলিটান আগাথাঞ্জেলোসের মতে, ১৪৩০ সালে উসমানীয় তুর্কিরা ড্রামা জয় করার পর গির্জাটিকে মসজিদে রূপান্তরিত করে। তবে কেউ কেউ মনে করেন এটি সুলতান প্রথম মুরাদের (শাসনকাল: ১৩৫৯–১৩৮৯) সময়েই মসজিদে পরিণত হয়েছিল। উসমানীয় শাসনামলে এটি বে মসজিদ (তুর্কি: Bey Camii) নামে পরিচিত ছিল। বালকান যুদ্ধের সময় ড্রামা গ্রিসের অন্তর্ভুক্ত হওয়ার কিছুকাল পরেই এটি পুনরায় খ্রিস্টান গির্জায় রূপান্তরিত হয়। ১৯২২ সালে আনাতোলিয়া এবং পূর্ব থ্রেস থেকে আসা গ্রিক শরণার্থীরা ড্রামায় স্থানান্তরিত হয়ে গির্জাটিকে আনুষ্ঠানিকভাবে 'ঈশ্বরের পবিত্র প্রজ্ঞা' নামে উৎসর্গ করেন। স্থাপত্য স্থাপত্যশৈলীর দিক থেকে গির্জাটি একটি অঙ্গন বা প্রাঙ্গণ বিশিষ্ট গম্বুজ শৈলীর উদাহরণ। এটি প্রায় বর্গাকার একটি কক্ষ যার অভ্যন্তরীণ দৈর্ঘ্য ১৩.৪০ মিটার এবং প্রস্থ ১০.৪৬ মিটার। এর প্রাঙ্গণটি 'পাই' (π) আকৃতির। এর নকশার সাথে বাইজেন্টাইন গির্জা স্থাপত্যের অন্যতম প্রধান নিদর্শন থেসালোনিকির আয়া সোফিয়া এবং আনাতোলিয়ার নিকেয়ায় অবস্থিত ডরমিনেশন অব দ্য ভার্জিনের সাদৃশ্য রয়েছে। এতে সাম্রাজ্যের দুটি গুরুত্বপূর্ণ কেন্দ্র কনস্টান্টিনোপল এবং থেসালোনিকির প্রভাব স্পষ্ট। আয়া সোফিয়া গির্জাটি মূলত এলাকার সর্বোচ্চ স্থানে নির্মিত হলেও বর্তমান সমতলের তুলনায় সেটি নিচে অবস্থিত। পরবর্তীকালে ভূমি উঁচু হওয়ার ফলে গির্জাটি মাটির নিচে কিছুটা দেবে যায়, যা এর স্থায়িত্ব বৃদ্ধিতে সহায়তা করে। সম্ভবত একারণেই এটি ১৮২৯ সালের ভূমিকম্পে টিকে থাকতে সক্ষম হয়েছিল। বর্তমানে টিকে থাকা গির্জাটি বিভিন্ন সময়ে সংস্কার ও পরিবর্তনের ফল। এটি একটি গম্বুজ বিশিষ্ট এবং পোর্টিকো বা বারান্দা সম্বলিত অবস্থান্তরকালীন স্থাপত্যশৈলীর নিদর্শন। উসমানীয় আমলে প্লাস্টার দিয়ে ঢেকে দেওয়া মেরি বা কুমারী মাতার মহানিদ্রা চিত্রিত আদি দেয়ালচিত্রটি এখনও সংরক্ষিত আছে। এছাড়া নার্থেক্স বা প্রবেশপথে ১৯১৭ সালে আঁকা যিশুর দ্বিতীয় আগমনের দৃশ্য সংবলিত একটি দেয়ালচিত্রও দেখা যায়। সংস্কার গ্রিক সংস্কৃতি মন্ত্রণালয় গির্জাটির ব্যাপক সংস্কার কাজের ঘোষণা দিয়েছে। এর মধ্যে রয়েছে গির্জার পশ্চিম দিকের অংশ অপসারণ করা (যা একসময় মসজিদ হিসেবে ব্যবহৃত হতো), বর্তমানের বেল টাওয়ারটি (যা মূলত মিনার ছিল) সংস্কার করা এবং বাইজেন্টাইন গির্জার সম্পূর্ণ পশ্চিমাংশ খনন করে তা উন্মোচন করা। এর মাধ্যমে গির্জাটির প্রাচীন রূপ ফিরিয়ে আনা সম্ভব হবে। গ্যালারি আরও দেখুন গ্রিসে ইসলাম গ্রিসের মসজিদের তালিকা তথ্যসূত্র বহিঃসংযোগ উইকিমিডিয়া কমন্সে Hagia Sophia, Drama সম্পর্কিত মিডিয়া দেখুন।